text: আ.লীগ নিয়ে সোহেল তাজের মূল্যায়ন স্ববিরোধী! | যোগফল
  গাজীপুর বুধবার, ১৬ অক্টোবর ২০১৯, ১ কার্তিক ১৪২৬, সকাল ৮:৪২
  প্রকাশিত: ০৯:৫৫, ১৩ জুলাই ২০১৮
  আসাদুল্লাহ বাদল: স্বাধীনতার পর ১৯৭২ খ্রিস্টাব্দের ৭-৮ এপ্রিল অনুষ্ঠিত হয় আওয়ামী লীগের জাতীয় সম্মেলন হয় (তাজউদ্দীন আহমদের সমাজ ও রাষ্ট্রভাবনা, পৃষ্ঠা ০৯)। ওই সম্মেলনে সাধারণ সম্পাদক থেকে বাদ পড়েন তাজউদ্দীন আহমদ। এরপর তিনি ১৯৭৪ খ্রিস্টাব্দে ২৬ অক্টোবর পদত্যাগ করেন মন্ত্রীসভা থেকে। মক্তিযুদ্ধকালে শেখ মনি তাজউদ্দীনকে কমিউনিস্টদের চর মনে করতেন (জাসদের উত্থান পতন: অস্থির সময়ের রাজনীতি, পৃষ্ঠা ৮৪) এবং বক্তব্য দিতেন প্রকাশ্য। ২৪ ফেব্রয়ারি ১৯৭৫ খ্রিস্টাব্দে বাকশাল গঠন হলে তাজউদ্দীন বাকশালে যোগ দেননি। তখন তিনি কাপাসিয়া আসন থেকে নির্বাচিত এমপি। এই সময় তিনি সংসদ অধিবেশনে যোগ দিয়েছেন মর্মে কোন তথ্য পাওয়া যায়নি। তবে তিনি তখন অধিকাংশ সময় বই ও পত্রিকা পড়ে সময় কাটাতেন। বঙ্গবন্ধু শেখ মুজিবুর রহমান বাকশাল গঠনকে দ্বিতীয় বিপ্লব হিসাবে আখ্যা দিয়েছেন। অপরপক্ষে তাজউদ্দীন আহমদ বাকশালকে ত্রিশূল হিসাবে আখ্যা দিয়েছেন (তাজউদ্দীন আহমদ: নেতা ও পিতা, পৃষ্ঠা ১৯৯) কারণ, বাকশালে যোগদান বাধ্যতামূলক হওয়ার কারণে যোগদান না করে সংসদ থেকে আতাউল গণি ওসমানী ও ব্যারিস্টার মইনুল হোসেন পদত্যাগ করেন। জাসদ দলীয় এমপি আব্দুল্লাহ সরকারের এমপি পদ বিলুপ্ত করে ২৮ এপ্রিল ১৯৭৫ খ্রিস্টাব্দে। পরে তার নামে হুলিয়া জারি করে (আব্দুল্লাহ সরকার স্মারক গ্রন্থ, ফ্ল্যাপ অংশ, প্রকাশ ২০১৪)।
  সৈয়দা জোহরা তাজের প্রয়ানে সোহেল তাজের বক্তব্য
  তাজউদ্দীন আহমদের সঙ্গে একটি বিরোধ কিংবা তাজউদ্দীন আহমদের ভিন্নমত প্রকাশ্য স্বীকৃত। বাংলাদেশের ইতিহাসে 'বিএলএফ' একটি আলোচনার বিষয়। বিএলএফ বিষয়ে তাজউদ্দীন কখনও একমত হননি। এখনও এই ভিন্নমত বহাল আছে বলে ধারণা করা হয়। যদিও বঙ্গবন্ধু শেখ মুজিবুর রহমান ও তাজউদ্দীন আহমদ উভয়ে নিহত হয়েছেন ১৯৭৫ খ্রিস্টাব্দে।
  এই বিরোধ এখনও চলমান মনে করে অনেকে। যখন নানা ধরণের ঘটনা ঘটে তখন এই বিরোধের কথা সামনে চলে আসে। সম্প্রতি একটি দৈনিকে প্রকাশিত বক্তব্যের কারণে আবার এই প্রসঙ্গ আলোচনায় আছে। তানজিম আহমদ সোহেল তাজ ২০১২ খ্রিস্টাব্দে প্রথমে মন্ত্রীসভা ও পরে সংসদ থেকে পদত্যাগ করে বিক্ষুদ্ধ প্রতিক্রিয়া জানিয়েছিলেন। তার প্রতিক্রিয়া "প্রতিমন্ত্রীর পদ ছাড়ার পর ওই বছর জুলাইয়ে রাজনীতি ও মন্ত্রিত্ব নিয়ে ক্ষোভ প্রকাশ করে সোহেল তাজ এই প্রতিবেদককে (কালেরকণ্ঠের প্রতিবেদক) বলেছিলেন, 'বাংলাদেশে কোনো কিছুরই পরিবর্তন হবে না। খেলা একই আছে, খেলোয়াড় বদলেছে মাত্র। "তিনি আরো বলেছিলেন, 'আত্মসম্মান বিসর্জন দিয়ে মন্ত্রিত্ব করার লোক আমি নই।" তিনি রাজনীতি করবেন না বলেও তখন জানিয়েছিলেন। সোহেল তাজের ওই সিদ্ধান্ত ও বক্তব্যে সরকার ও আওয়ামী লীগের ভেতরে তোলপাড় সৃষ্টি হয়েছিল তখন। সরকারের পক্ষ থেকে তাঁকে সিদ্ধান্ত থেকে সরে আসার জন্য নানাভাবে অনুরোধ জানানো হলেও তিনি অনড় থাকেন।" কালেরকণ্ঠ প্রকাশ ০৭.০৭.১৮।
  পদত্যাগ বিষয়ে সোহেল তাজের মন্তব্য
  সোহেল তাজের মতে যদি বাংলাদেশে কোন কিছুর পরিবর্তন না হয় তাহলে, তিনি কিভাবে আশাবাদী হন মাদক ও দুর্নীতির বিরেুদ্ধে মাঠে নেমে সফল হবেন। যদি পরিবর্তনের কোন সম্ভাবনা না পান, তাহলে তিনি মারাত্বকভাবে হতাশ এতে কোন সন্দেহ নাই। উল্লেখ্য, দেশ মধ্যম আয়ের স্বীকৃতি পেয়েছে। এসডিজি ও এমডিজি অর্জন করছে। চার দশকের পুরাতন চ্যালেঞ্জ যুদ্ধাপরাধীদের বিচার নিস্পত্তি হচ্ছে এবং এখনও চলমান আছে।
  'খেলা একই আছে, খেলোয়ার বদলেছে মাত্র'। এর অর্থ কি? রাষ্ট্র ও সরকার একই কায়দায় চলছে? কোন কিছুর বদল হয়নি? কেবল খালেদা জিয়া বা বিএনপি জামায়াতের হাত বদল হয়ে শেখ হাসিনা বা আওয়ামী লীগ ও মহাজোটের হাতে দেশ চলছে? দেশ চালানোর ক্ষেত্রে কোন বৈচিত্র বা ভিন্নতা নেই? ইতিহাস কি কখনও স্থির হয়ে অবস্থান করে? আত্মসম্মান বিসর্জন দিয়ে মন্ত্রিত্ব করার লোক নন বলে যে দৃঢ় প্রত্যয় ব্যক্ত করেছেন তা কি তার নির্বাচনি এলাকার জনগণের জানার অধিকার ছিল না। ব্যক্তিগত আত্মসম্মান ও জনগণের অধিকার কখনও এক হয়? এসব বিষয়ে নানামুখি তর্ক ওঠতে পারে।
  সোহেল তাজ ফেসবুক পেইজে ৩০.১০.১৬ তারিখে অভিমত ব্যক্ত করেন "আমার বেক্তি জীবনে এবং রাজনীতির প্রাঙ্গণে আমি সব সময় চেষ্টা করেছি আমার বাবা ও মার আদর্শ বুকে ধারন করে নিজেকে পরিচালনা করতে।" (সোহেল তাজের লেখা বানান ঠিক রাখা হয়েছে)। বাবা মায়ের আদর্শ লালন করা ও ধারণ করা স্বাভাবিক বিষয়। কিন্তু এটি ব্যক্তিগত পছন্দের ব্যাপার। ব্যক্তিগত পছন্দ ও রাজনৈতিক আদর্শ কখনও এক হয় না। এমনকি তার দল আওয়ামী লীগের টিকেটে দুইবার এমপি নির্বাচিত হওয়া ও মন্ত্রীসভায় যোগদান করার বিষয়ে আওয়ামী লীগের আদর্শ প্রধান। তার বাবা মায়ের আদর্শ ও আওয়ামী লীগের আদর্শ কি একই আদর্শ? বাবা মায়ের ব্যক্তিগত আদর্শ কি সোহেল তাজ আওয়ামী লীগে চাপাতে চেয়েছিলেন? আসলে তিনি কি বলতে চেয়েছেন? দলের আদর্শের সীমানা ও ব্যক্তিগত মত কি একই গণ্ডীতে আবদ্ধ করে রাখা যায়? দলের সদস্য হলে দলকে বড় করে দেখা স্বাভাবিক। দলের আদর্শ গোষ্ঠীগত ও বৃহৎ। ব্যক্তি কখনও দলের চেয়ে বড় হতে পারে?
  অনুপ্রবেশ বিষয়ে সোহেল তাজের মন্তব্য
  সোহেল তাজ কিভাবে স্ববিরোধীতায় নেমেছেন এটি দেখারও সুযোগ রয়েছে। তার মতে "আওয়ামী লীগে বহিরাগত অনুপ্রবেশ নিয়ে শঙ্কা ও উদ্বেগ প্রকাশ করেন সোহেল তাজ। তিনি বলেন, 'আমার পিতা নিজের রক্ত দিয়ে বঙ্গবন্ধুর সঙ্গে আওয়ামী লীগকে গড়ে তুলেছেন। সেই পরিবারের একজন সন্তান হিসেবে, আওয়ামী লীগের শুভানুধ্যায়ী হিসেবে আমার পর্যবেক্ষণ – মাঠপর্যায়ের ত্যাগী নেতাকর্মীরা উপেক্ষিত। নীতি-আদর্শ বিচ্যুত হয়ে যাচ্ছে আওয়ামী লীগ। এর পরিণতি সংগঠনের জন্য ভালো হবে না। যখন সুবিধাবাদী ব্যক্তিরা একটি সংগঠনে ঢুকে যায় তখন অনুপ্রবেশকারীদের কাছে নীতি-আদর্শ মুখ্য বিষয় থাকে না।' এই সমস্যা চিহ্নিত করে এখনই ব্যবস্থা নেওয়ার পরামর্শ দেন তিনি।" দলে কমিউনিস্ট, বিএনপি জামায়াতসহ বিভিন্ন মতাদর্শের সম্মেলন ঘটেছে। এদের মধ্যে কারা সুবিধাবাদী বা অধিক ঝুঁকিপূর্ণ? এসব বিষয়ে স্পষ্ট কোন ইঙ্গিত নেই। নষ্ট বা ভ্রষ্ট বলতে কাদের বুঝানো হয়েছে কিংবা কারা ষড়যন্ত্রে লিপ্ত রয়েছে এটিও স্পষ্ট নয়।
  আওয়ামী লীগ গঠন প্রক্রিয়া থেকে এই দলে বহুমুখি মানুষের পদচারণা রয়েছে। গত কয়েক বছরে কাপাসিয়ায় সোহেল তাজের বোন সাংসদ সিমিন হোসেন রিমির হাত ধরে আওয়ামী লীগে বিএনপিসহ বিভিন্ন দল থেকে অনেকে যোগদান করেছেন। একইরকম যোগদান দেশব্যাপি হয়েছে। যারা অন্য দল থেকে যোগদান করেছেন তারা এখনও অন্য দলের কাজ করেন, না আওয়ামী লীগের কাজ করেন? এসব বহিরাগত অনুপ্রবেশের অভিযোগ তাহলে তার বোনের বিরুদ্ধেও যায় কি? উল্লেখ্য, সিমিন হোসেন রিমি দুই মেয়াদ যাবত আওয়ামী লীগের কেন্দ্রীয় কমিটির নির্বাহী সদস্য। গত ১০ জুন ২০১৮ তারিখে সোহেল তাজ তার ফেসবুক পেইজে উল্লেখ করেন,"দুঃখজনক হলেও সত্য যে আওয়ামী লীগের ভেতরে একটি কুচক্রী মহল তাজউদ্দীন পরিবার ও বঙ্গবন্ধুর পরিবার মধ্যে বিভেদ সৃষ্টি করে আওয়ামী রাজনীতি থেকে তাজউদ্দীন পরিবার কে সরিয়ে ফেলতে চায় ও এদের প্রভাব দলের ভেতরে ও প্রশাসনের সর্বস্তরে ও।" যদি তার কথা সত্য হয় তাহলে সিমিন হোসেন রিমি কিভাবে আওয়ামী লীগের কেন্দ্রীয় কমিটিতে আছেন। দুইবার তিনি সাংসদ। একাধিক সংসদীয় কমিটিতে আছেন। রিমি কখনও চাপে আছেন বা দল তাকে কোনরকম সমস্যায় ফেলেছেন এমন অভিযোগ করেননি। বরং রিমির বড় বোন শারমিন আহমদ রিপির বক্তব্যের সঙ্গে একটি অনুষ্ঠানে ভিন্নমত পোষণ করেছেন ২০১৪ খ্রিস্টাব্দে। সোহেল তাজের এসব বক্তব্যের পেছনে কোন উদ্দেশ্য আছে কি না কিংবা আলোচনায় থাকার কোন টার্গেট কি না এসব ভেবে দেখার দাবি রাখে।
  গত ২৭.১০.১৬ তারিখে সোহেল তাজ আরেকটি স্ট্যাটাসে "আপনাদের মন্তব্য এবং পত্র পত্রিকার কিছু সংবাদ পরে আর গণমাধ্যমের কিছু সংবাদ দেখে আমার কাছে মনে হয়েছে যে অনেকের ধারনা বিগত আওয়ামীলীগ Council এ আমাকে কোন গুরুত্বপূর্ণ দায়িত্ব দেয়া হবে। এই বিষয়ে অনেক বিভ্রান্তিকর খবরও প্রকাশিত হয়েছে এবং এটাও প্রচারিত হয়েছে যে আমি দেশে ফিরেছি Council এর কারনে। আমি স্পষ্ট ভাবে বলতে চাই যে এ সকল ধারনা সঠিক নয়। আমি কোন পদ কারো কাছে চাই নাই এবং আশাও করি নাই কারণ বর্তমানে আমি রাজনীতিতে সক্রিয় নই। আমার প্রতি যে ভালবাসা এবং অনুভুতি আপনারা প্রকাশ করেছেন সে জন্য আমি অভিভুত এবং আপনাদের কাছে কৃতজ্ঞ। আপনাদের সকলের জন্য রইল আমার আন্তরিক শুভেছা।" অভিমত ব্যক্ত করেন। উল্লেখ্য, আওয়ামী লীগের কুড়িতম জাতীয় সম্মেলন অনুষ্ঠিত হয় ২২-২৩ অক্টোবর ২০১৬ খ্রিস্টাব্দে। সম্মেলন শেষ হওয়ার পাঁচ দিনের মাথায় তিনি ওই অভিমত ব্যক্ত করেন। সম্মেলন শুরুর আগে থেকে ও সম্মেলন চলমান অবস্থায় সোহেল তাজ বড় কোন পদ পেতে পারেন বলে যেসব সংবাদ প্রকাশ হয়েছে তখন কোন প্রতিক্রিয়া জানাননি। কিংবা সংবাদের কোন তথ্য বিভ্যান্তিকর তাও জানাননি। যখন সম্মেলন শেষ হয়েছে তার পাঁচ দিন পর এহেন মন্তব্য সম্মেলন চলমান অবস্থার সংবাদে মৌনতায় সম্মতি থাকার মতো। আধুনিক যগে আঙ্গুর ফলকে টক বলে অভিহিত করার কোন কারণ থাকতে পারে বলে মনে হয় না।
  ঢাবির সিনেট ভবনের বাইরে বক্তব্য
  রাজনীতিতে সোহেল তাজের বাবা মায়ের অবস্থান ও তার নিজের অবস্থান ঘিরে সবসময় একটি পজেটিভ আলোচনা বিদ্যমান। অনেকেরই আশা সোহেল তাজ রাজনীতিতে থাকুক। কিন্তু তিনি নিজে তার দুই পদ 'ত্যাগ' করেছেন। সর্বশেষ তিনি দল সম্পর্কে যে মন্তব্য করেছেন তাতে দলে সক্রিয় থাকা কেউ প্রকাশ্যে তার মতের সঙ্গে একমত হবেন বলে মনে করি না। এমন যদি তিনি দলে সক্রিয় হতে চান তাহলে মাদক বা দুর্নীতির বিরুদ্ধে পৃথক সংগ্রামের কোন প্রয়োজন আছে কি না এটিও ভাবা যেতে পারে। বরং এমন স্পর্শকাতর ইসুতে তাকে আরও হতাশাগ্রস্ত পথে ধাবিত করার পথ সুগম করতে পারে।
  পচাত্তরে জেলের অভ্যন্তরে নিহত চার নেতার উত্তরাধিকাররা রাজনীতিতে সুবিধাজনক অবস্থায় থাকুক এটি ভাবেন অনেকে। বর্তমানে সৈয়দ আশরাফুল ইসলাম অসুস্থ। তিনি রাজনীতিতে সক্রিয় হতে পারার আশা ক্ষীণ। মোহাম্মদ নাসিমও বর্তমানের চেয়ে বেশি ভূমিকা রাখতে পারবেন বলে মনে হয় না। খায়রুজ্জামান লিটন রাজশাহীর বাইরে রাজনীতির সম্ভাবনা নাই বললে চলে। সিমিন হোসেন রিমি মাঠ ছেড়ে দিবেন পরে সোহেল তাজ রাজনীতি করবেন, এই আশা করা যেতে পারে কিন্তু বাস্তবায়ন কখনও সম্ভব কি না তা কেবলই প্রশ্নের সীমানায় আবদ্ধ থাকবে। যদিও সোহেল তাজ চাচা আফসার উদ্দীন আহমদকে হটিয়ে মাঠে এসেছিলেন। সোহেল তাজ বোনের পাশে থাকবেন বা বোনকে সহায়তা করবেন বিষয়টি রাজনীতিতে সক্রিয় হওয়ার ইঙ্গিত বহন করে। কিন্তু আচমকা মত দলের পলিসির সঙ্গে যায় না। সামাজিক আন্দোলন ও রাজনীতি পরস্পর বিরোধী। এখনও আমাদের দেশে সামাজিক আন্দোলন বৈঠা ছাড়া নৌকার মতো। সামাজিক আন্দোলনে সমস্যার কথা আলোচনা করা হলেও সমাধানের পথ পাওয়া যায় না। সমস্যা সমাধানের জন্য রাজনীতিই একমাত্র পথ। সত্তর বছরে আওয়ামী লীগ থেকে অনেকে খসে পড়েছেন। কিন্তু কেউ সফল হননি। বরং অনেকে ফিরে এসেছেন।
  গত ৭ জুলাই যোগফলে "সোহেল তাজ কি পারবে" শিরোনামে একটি মত প্রকাশ হয়। এর প্রেক্ষিতে সামাজিক যোগাযোগ মাধ্যমে নানামুখি আলোচনা সমালোচনা হলেও কেউ লিখিত মত প্রকাশ করতে রাজি হয়নি। যোগফলের পক্ষে সোহেল তাজের বক্তব্যের জন্য তার ভেরিফায়েড ফেসবুক পেইজের মেসেজ অপশনে চেষ্টা করা হলেও তার মত পাওয়া যায়নি। আগের মতই এখনও আহবান রইল আলোচনা চলমান রাখার।